钦定古今图书集成/明伦汇编/宫闱典/第069卷 > 贾谊新书 > 《胎教杂事》
## 钦定古今图书集成/明伦汇编/宫闱典/第069卷 > 贾谊新书 > 《胎教杂事》

《青史氏之记》曰：古者胎教之道，王后有身之七月，而
就蒌室，太师持铜而御户左，太宰持斗而御户右，太
卜持蓍龟而御堂下，诸官皆以其职御于门内。此三
月者，王后所求声音非礼乐，则太师抚乐而称不习。
所求滋味非正味，则太宰荷斗而不敢煎调，而曰不
敢以侍王太子，太子生而泣，太师吹铜曰声中某律，
太宰曰“滋味上某。”太卜曰“命云某，然后为王。”太子悬
弧之礼义：东方之弧以梧，梧者，东方之草，春木也，其
牲以鸡，鸡者，东方之牲也。南方之弧以柳，柳者，南方
之草，夏木也，其牲以狗，狗者，南方之牲也。中央之弧
以桑，桑者，中央之木也，其牲以牛，牛者，中央之牲也。
西方之弧以棘，棘者，西方之草也，秋木也。“其牲以羊”，
羊者，西方之牲也。“北方之弧以枣”，枣者，北方之草，冬
木也。“其牲以彘”，彘者，北方之牲也。五弧五分矢，东方
射东方，南方射南方，中央射中央，西方射西方，北方
射北方，皆三射。其四弧具，其馀各二分矢，悬诸国四
通门之左。中央之弧亦具，馀二分矢，悬诸社稷门之
左。然后卜王太子名，上毋取于天，下毋取于地，中毋
取于名山通谷，毋悖于乡俗，是故君子名难知而易
讳也，此所以养息之道也。《正之礼》者，王太子无羞臣，
领臣之子也，故谓领臣之子也。身朝王者，妻朝后之
子，是谓臣之子也。此《正礼》胎教也。周后妃妊成王于
身，立而不跛，坐而不差，笑而不諠，独处而不倨，虽怒
而不詈，胎教之谓也。成王生，仁者养之，孝者襁之，四
贤傍之。成王有知，而选太公为师，周公众傅，前有与
计而后有与虑也。是以封于泰山，而禅于梁父，朝诸
侯，一天下。由此观之，立左右不可不练也。